
Antecedents històrics 


L’edifici de l’ajuntament del Masnou, que enguany 
celebra el 150 aniversari de la seva construcció, està 
situat al passeig Prat de la Riba núm. 1, entre el 
passatge de Marià Rossell i el torrent de Tomàs Vives. 

El terreny fou comprat l’any 1755 (moment en què el 
lloc del Masnou depenia de Teià), termenejava al nord 
i a llevant amb la finca mas Antich, i a ponent amb un 
torrent i amb la finca Fontanills. 

Aquest notable edifici neoclàssic, que consta de planta 
baixa, dues plantes pis i planta soterrània fou projec¬ 
tat l’any 1845 pel nostre conciutadà Miquel Garriga i 
Roca (1808-1888), només vint anys més tard de la data 
en què el veïnat del Masnou pogués aconseguir 
constituir-se en ajuntament independent. Això passava 
el dia 1 de novembre de 1825. 

L’encàrrec de la redacció del projecte li va arribar amb 
data 20 d’octubre de 1844 de la mà de l’alcalde 
constitucional Joan Rubis, ara bé, no es van poder dur 
a terme les obres fins que la Real Acadèmia de Nobles 
Artes de San Fernando va aprovar el projecte de 
Garriga i Roca; posteriorment es van posar a subhasta 
pública i van ser adjudicades al contractista Francisco 
Batlle, de Barcelona, amb un pressupost total de 
91.150 rals de bilió, 7.706 rals menys que el pressupost 
inicial aportat per Garriga i Roca. Un grup de veïns del 
Masnou es va oferir a pagar les obres, mentre que 
l’alcalde es va comprometre a reintegrar anualment el 
préstec. 

Miquel Garriga i Roca va ser també arquitecte munici¬ 
pal del Masnou i autor, entre d’altres, del nou cementi¬ 
ri del Masnou l’any 1869, de l’ajuntament de Mataró, 
així com també se’l coneix per haver estat l’autor que 
va concebre el primer projecte del desaparegut Gran 
Teatre del Liceu de Barcelona; de tota manera ha estat 
l’ajuntament del Masnou el primer edifici d’ús públic 
que Garriga i Roca va projectar, essent un exemple 
remarcable de casa consistorial realitzat per aquest 
autor tan destacat dins la història de l’arquitectura 
catalana del segle XIX. 

Descripció de l'edifici original 


Miquel Garriga i Roca va saber reproduir magnífica¬ 
ment, amb certes variacions, l’esquema de façana que 
creà escola a mitjan segle passat: les quatre grans co¬ 
lumnes de cos central que abasten la primera i segona 
planta, el remat escultòric que corona les façanes, la 
manca de frontó, els trencaaigües simples que hi ha al 
damunt de les finestres de la planta noble, les fines¬ 
tres sense balconada de la segona planta, la porta en 
arc de mig punt, el tipus de balustres de les balcona¬ 
des i de les baranes dels terrats. Igualment cal recor¬ 
dar que en aquell moment s’havia de seguir les nor¬ 
mes constructives establertes per VAcadèmia de San 
Fernando per als edificis públics. 

El cos de l’edifici és una construcció de planta rec¬ 
tangular amb tres façanes, essent la quarta una 
mitjanera amb la finca veïna. Les façanes orientades a 
migdia i llevant estan ornamentades mo- 
numentalment amb elements neoclàssics i sorprèn que 
la façana orientada a ponent, possiblement perquè 
donava a l’antic torrent, no gaudeixi de cap tipus d’or¬ 
namentació. 

Les façanes queden ordenades de forma simètrica, amb 
una base de pedra picada a la planta baixa, mentre que els 
pisos superiors són arrebossats i pintats rematats per una ba¬ 
rana. 

La realització edificatòria fou realitzada a base de parets 
perimetrals amb un gruix d’acord amb els sistemes construc¬ 
tius de l’època i amb crugies interiors conformades a base de 
parets de càrrega i pilars de fusta. 

Reformes efectuades amb posterioritat han anat incorporant 
materials més moderns com ara ho són els pilars de ferro i les 
biguetes del mateix material; l’entramat vertical i horitzontal ori¬ 
ginal fou realitzat a base d’elements de fusta, visibles encara en 
certes zones interiors de l’edifici, com per exemple les bigues o 
les columnes procedents de pals nàutics que hi ha a la gran sala 
del pis superior. Pel que fa a la coberta aquesta és plana, del ti¬ 
pus terrat a la catalana, rematat perimetralment amb la balustra- 
da de terra cuita. 

La riquesa de la façana la trobem bàsicament en els im¬ 
portants relleus escultòrics de terra cuita que fan referència a 
les activitats agrícola i marinera del Masnou, situats a banda i 
banda de la porta de la façana dita principal, amb les al·legories 
del Masnou i d’Ocata en forma d’infants; les arcades de la plan¬ 
ta baixa; la balconada del primer pis amb les dues escultures 
clàssiques femenines al·legòriques de l’abundància i de la jus¬ 
tícia, també de terra cuita; els elements heràldics i les colum¬ 
nes d’ordre jònic dels dos pisos superiors. 











Restauració 

Prèviament a l’actuació restauradora actual cal afegir que 
l’edifici de l’ajuntament ha sofert diverses reformes, ja si¬ 
guin efectuades pel mateix Garriga i Roca o bé amb poste¬ 
rioritat, tot depenent de les necessitats del moment. Cal 
recordar les importants reformes fetes entre els anys 1924- 
1925 quan era arquitecte municipal en Bonaventura 
Bassegoda i Amigo, també la que es va dur a terme entre 
els anys 1957-1958 quan era arquitecte municipal en Pere 
J. Bassegoda i Musté, i darrerament, la reforma dels anys 
1981-1982, amb l’arribada de l’ajuntament democràtic. 

Tot aquest detall abans exposat ha sofert al llarg dels anys 
un gran deteriorament que ha comportat el que finalment 
ha estat possible, dur a terme l’actuació de restauració i recu¬ 
peració de les façanes de l’edifici vell inclòs dins d’una sego¬ 
na fase d’actuació per a la intervenció de les façanes, i que 
actualment tots en gaudim. 

Prèviament a l’actuació restauradora han estat soterra¬ 
des les diverses conduccions dels serveis existents prop 
de les façanes. Pel que fa als treballs efectuats a la façana 
del torrent Tomàs Vives han estat els de repicar l’estuc i 
l’arrebossat fins arribar a l’obra de suport; s’ha arrebossat 
amb morter de calç seguint els colors i textures actuals; 
també s’ha efectuat la mateixa feina a la cornisa i a les dues 
cares de la barana del terrat. 

A les façanes del passeig Prat de la Riba i del passatge 
Marià Rossell s’ha procedit a netejar els paraments de pe¬ 
dra natural de la planta baixa evitant les florescències. A la 
resta de paraments estucats de les altres plantes s’ha efec¬ 
tuat un rentat amb aigua a pressió i sorra per a poder pre¬ 
parar-ho per rebre un altre estuc; posteriorment s’ha refet 
l’estuc amb pasta de calç, sorra de marbre i colorants mi¬ 
nerals, tot amb la finalitat de recuperar el cromatisme ini¬ 
cial de l’exterior de l’edifici un cop descobert el color ori¬ 
ginal. 

Les malmeses balustrades del balcó principal, del bal¬ 
có lateral i del terrat han estat refetes amb subministrament 
i col·locació de nous balustres de terra cuita, trets del mo¬ 
del original d’un del terrat. 





Les peces ceràmiques de terra cuita dels plafons de¬ 
coratius de la planta baixa, els plafons amb els infants, les 
figures del balcó, els capitells de les vuit columnes i el 
medalló del frontó de remat central han estat manualment 
netejats després d’un tractament mineralitzador per refor¬ 
çar la seva cohesió. Pel que fa al medalló central la sev# 
restauració ha estat completa. 

Quant a les superfícies de fusta dels balcons, finestres 
i persianes de llibret, després de l’oportú sanejament de 
pintura, han estat pintades a l’esmalt sintètic gliceroftàl·lic. 
S’ha refet el terrat pel que fa a l’estuc de les baranes i s’han 
canviat els balustres per tal d’igualar-los a la resta dels bal¬ 
cons. S’ha aplicat hidrofugant a totes les superfícies de la 
façana, a més a més de l’antipintades a la planta baixa. 

Juntament amb la restauració de les façanes també s’ha 
procedit a restaurar l’entrada principal, amb la recupera¬ 
ció de les pintures originals del sostre, així com les portes 
de fusta que havien estat retirades. 

El dia 20 de gener d’enguany, mentre es portaven a 
terme els treballs de neteja de l’escut que corona la faça¬ 
na principal, es va descobrir que a un nivell inferior hi 
havia un rellotge de sol, per la qual cosa es va acordar la 
seva restauració, mentre que el dia 22 de març van fer-se 
les oportunes comprovacions per al seu funcionament 
amb ajuda del llibre Rellotges de sol de Miquel Palau. 






Realització, fotolits i impressió: GP, Gràfiques Pedregosa 


Fitxa Tècnica 

Dades de l'edifici 


Denominació: 

Casa de la Vila 

Municipi: 

el Masnou 

Comarca: 

el Maresme 

Localització: 

passeig Prat de la Riba, 1 

Època: 

construït l’any 1845 

Autor: 

Miquel Garriga i Roca 

Propietat: 

Ajuntament del Masnou 

Dades de restauració 

Promotor: 

Ajuntament del Masnou, amb el suport 
de la Generalitat de Catalunya 

Col·laboradors: 

Dragados y Construcciones, S.A. 
Caprabo, S.A. 

Entrecanales y Tavora, S.A. 

CESPASA, SOREA, TVRM, S.A. 
Laboratorios Cusi, S.A., DOGI, S.A. 
Inmobiliaria Mar, S.A., FECSA, FIECSA, 
Gelebar, S.A., Telefònica 

Coordinació: 

Departament d’Obres i Urbanisme de 
l’ajuntament del Masnou 

Inversió: 

34.828.213 pessetes 

Intervenció arquitectònica 

Arquitecte: 

Francesc Moreso i Fusté 

Arquitec. Tècnics: 

Josep M Punet i Aymemí 

Silvestre Sensat i Mediavilla 

Execució d'obres 

Coordinació obres: 
Constructor i 

SATHER, S.A. (Barcelona) 

restaurador: 

NATUR SYSTEM, S.L. (Barcelona) 

Ceramistes: 

De Moya, Campius, Baltà (Sitges) 

Rafael Costa (Piera) 

Fusteria: 

E. Moliné (Barcelona) 

Pintor: 

PIPSA (Barcelona) 

Estucador: 

Francesc Flores (Barcelona) 

Serralleria: 

Francesc Solà (Barcelona) 

Llauneria: 

Montcada i Rafel (Barcelona) 

Escultor: 

Rafael Ferrero (Sitges) 

Marbre i pedres: 

Alfons Juyol (Barcelona) 

Pedra artificial: 
Restauració 

Josep Peraire (El Papiol) 

terracotes: 

Artur Gabàs (Barcelona) 

Rellotge de sol: 

Estanislau Tomàs (Barcelona) 

Bastides: 

Util Lloguer (Vic) 

Recerca històrica 

Textos: 

Marta Lladó i Estrany, 

llicenciada en Història 

Dates de realització 

Projecte: 

1992 

Obra: 

1994-1995 

Inauguració: 

29 d'octubre de 1995 








































